ມົງໂກລີ ປະດັບຫຼຽນໃຫ້ບຸກຄົນທີ່ມີຜົນງານດີເດັ່ນ
ໃນຕອນຄໍາ ວັນທີ 21 ມັງກອນ ຜ່ານມາ, ກະຊວງກະສິກໍາ ແລະ ປ່າໄມ້ ໄດ້່ຈັດພິທີປະດັບຫຼຽນໄຊ-ຫຼຽນກາໃຫ້ແກ່ບຸກຄົນທີ່ມີຜົນງານປະກອບສ່ວນເສີມສ້າງສາຍພົວພັນມິດຕະພາບ ແລະ ການຮ່ວມມື ລະຫວ່າງ ລາວ ແລະ ມົງໂກລີ ຢູ່ພັດຕະຄານແມ່ຂອງ 1, ນະຄອນຫຼວງວຽງຈັນ ໃຫ້ກຽດເຂົ້າຮ່ວມໂດຍທ່ານ ປອ. ລຽນ ທິແກ້ວ ລັດຖະມົນຕີ ກະຊວງກະສິກໍາ ແລະ ປ່າໄມ້, ທ່ານ ນາງ ຈານິມຄານ ຊາອູເລ ຮອງລັດຖະມົນຕີ ກະຊວງສະບຽງອາຫານ ກະສິກໍາ ແລະ ອຸດສາຫະກໍາເບົາ ມົງໂກລີ ພ້ອມດ້ວຍບັນດາຄະນະນໍາຈາກກະຊວງກະສິກໍາ ແລະປ່າໄມ້ ແລະ ກະຊວງປ້ອງກັນປະເທດ, ທູດມົງໂກລີປະຈໍາ ສປປ ລາວ ຕະຫຼອດຮອດພະນັກງານວິຊາການທີ່ກ່ຽວຂ້ອງເຂົ້າຮ່ວມ.
ທ່ານ ລ. ກາລບັດຣັກ ເອກອັກຄະລັດຖະທູດ ມົງໂກລີປະຈໍາລາວ ໄດ້ຂຶ້ນຜ່ານບົດບັນຍັດວັກທີ 7 ຂໍ້ທີ 1 ມາດຕາທີ 33 ຂອງລັດຖະທໍາມະນູນ ແຫ່ງ ມົງໂກລີ ແລະ ຂໍ້ທີ 1 ມາດຕາທີ 15 ຂອງກົດໝາຍວ່າດ້ວຍປະທານາທິບໍດີ ແຫ່ງ ມົງໂກລີ ແລະ ເນື່ອງໃນໂອກາດ ຄົບຮອບ 55 ປີ ແຫ່ງການສ້າງຕັ້ງສາຍພົວພັນທາງການທູດລະຫວ່າງ ມົງໂກລີ ແລະ ລາວ ເພື່ອເປັນການຕີລາຄາສູງຕໍ່ຄວາມພະຍາຍາມ ແລະ ການປະກອບສ່ວນໃນການເສີມຂະຫຍາຍຮັດແໜ້ນສາຍພົວພັນ ແລະ ການຮ່ວມມືລະຫວ່າງສອງປະເທດ ຈຶ່ງໄດ້ຕົງລົງຍ້ອງຍໍຫຼຽນໄຊແຫ່ງລັດ, ແຫ່ງມົງໂກລີ ຍ້ອງຍໍຫຼຽນໄຊດາວພະສຸກ ແກ່ທ່ານ ບຸນຂວາງ ຄໍາບຸນເຮືອງ ຮອງລັດຖະມົນຕີກະຊວງກະສິກໍາ ແລະ ປ່າໄມ້, ປະທານສະມາຄົມມິດຕະພາບລາວມົງໂກລີ. ທ່ານ ຄໍາໄສ ສີສະຫວັດ ຜູ້ແປພາສາ ເລຂານຸການປະຈໍາສະຖານເອກອັກຄະລັດຖະທູດ ແຫ່ງ ມົງໂກລີ ປະຈໍາ ສປປ ລາວ ແລະ ຍ້ອງຍໍຫຼຽນໄຊມິດຕະພາບ ແກ່ທ່ານ ສຸກຖາວອນ ແກ້ວລາ ອາດີເອກອັກຄະລັດຖະທູດ ສປປ ລາວ ຜູ້ທໍາອິດທີ່ປະຈໍາຢູ່ມົງໂກລີ ອາດີດຫົວໜ້າກົມປະຈໍາຄະນະພົວພັນຕ່າງປະເທດສູນກາງພັກ ແລະ ກະຊວງການຕ່າງປະເທດ ທ່ານ ພັນດວງຈິດ ວົງສາ ອາດີດປະທານສູນກາງແນວລາວສ້າງຊາດ ອະດີດປະທານສະມາຄົມມິດຕະພາບລາວ-ມົງໂກລີ. ໃຫ້ກຽດຂຶ້ນປະດັບຫຼຽນໂດຍທ່ານ ນາງ ຈານິມຄານ ຊາອູເລ ຮອງລັດຖະມົນຕີ ກະຊວງສະບຽງອາຫານ ກະສິກໍາ ແລະ ອຸດສາຫະກໍາເບົາ ມົງໂກລີ ແລະ ທ່ານ ລ ກາລບັດຣັກ ເອກອັກຄະລັດຖະທູດ ມົງໂກລີ ປະຈໍາລາວ.
ຂ່າວໂດຍ: ສອນເພັດ ສຸລິພອນ
ກວດແກ້ໂດຍ: ທ່ານ ເຂັມພອນ ທິພົມມະຈັນ